題夾江馮臨父玉山莊圖
作者：程公許
朝代：宋

paragraphs: 天下最佳處，惟二室三川。
一氣所融結，何地無雲烟。
憶遊古南安，倦憩大觀前。
十洲與三島，渺莽雲水連。
追隨子邵子，飛步山房巔。
醉歸迷夕靄，笑歌呼渡船。
至今詩篋中，秀色餘芳鮮。
永願借一壑，抱耒耕石田。
不學谷口隠，姓名京師傳。
邂逅大馮君，爲我開愁邊。
烟霞粲畫本，風月起筆椽。
上有玉山莊，遥挹峩峰妍。
士爲聲利役，何如擁腫全。
脫粟幸可飽，苦茶宜活煎。
畫計不用決，與山終薄緣。
三間苟完矣，萬松想蒼然。
羊腸摧君輈，問君歸何年。
早逐山房翁，江郊掉吟鞭。
往來成二老，日醉壺中天。
對峙五言城，寫之七絲絃。
勿遣俗士駕，汙我青苔錢。